**Zámer národného projektu pre Program Slovensko 2021-2027**

**Názov národného projektu (ďalej aj „NP“):** Podpora využívania inovatívnych foriem, nástrojov a procesov verejného obstarávania pre riešenia inteligentných miest a regiónov

**Budúci žiadateľ**[[1]](#footnote-1)**:** Úrad pre verejné obstarávanie, Ružová dolina 10, 821 09 Bratislava (ďalej ako „ÚVO“)

**Poskytovateľ:** Ministerstvo investícií, regionálneho rozvoja a informatizácie SR (ďalej ako „MIRRI SR“)

**Partner, ktorý sa bude zúčastňovať na implementácii aktivít NP (ak je to relevantné)**

|  |  |
| --- | --- |
| Obchodné meno/názov | Nie je relevantné |
| Právna forma |  |
| Sídlo |  |
| IČO |  |
| Zdôvodnenie potreby partnera NP |  |
| Kritériá pre výber partnera[[2]](#footnote-2) |  |
| Má partner jedinečné postavenie na implementáciu týchto aktivít?  Ak áno, na akom základe? |  |

*V prípade viacerých partnerov, doplňte údaje za každého partnera.*

Sumárne informácie o národnom projekte

|  |  |
| --- | --- |
| Celkové oprávnené výdavky NP (v EUR) | 412 568,35 EUR |
| Miesto realizácie projektu (na úrovni kraja, resp. celá SR) | celé územie Slovenskej republiky |
| Identifikácia hlavných cieľových skupín (ak je to relevantné) | subjekty verejnej správy, vrátane subjektov územnej samosprávy; záujmové združenia právnických a fyzických osôb |
| Projekt so špecifickým určením pre marginalizované rómske komunity[[3]](#footnote-3) | nie |

Začlenenie národného projektu v štruktúre Programu Slovensko 2021 *–* 2027[[4]](#footnote-4)

|  |  |
| --- | --- |
| Cieľ politiky súdržnosti[[5]](#footnote-5) | 1 Konkurencieschopnejšia a inteligentnejšia Európa vďaka presadzovaniu inovatívnej a inteligentnej transformácie hospodárstva a regionálnej prepojenosti IKT |
| Priorita | 1P1 Veda, výskum a inovácie |
| Špecifický cieľ | RSO1.2 Využívanie prínosov digitalizácie pre občanov, podniky, výskumné organizácie a orgány verejnej správy |
| Opatrenie (ak je to relevantné) | 1.2.2 Podpora budovania inteligentných miest a regiónov |
| Súvisiace typy akcií[[6]](#footnote-6) | podpora rozvoja inteligentného riadenia/správy miest a regiónov |

**Zákonné požiadavky (§ 23 ods. 3 zákona č. 121/2022 Z. z.)**

1. **Dôvod určenia prijímateľa národného projektu**

*Jednoznačne a stručne zdôvodnite výber prijímateľa NP ako jedinečnej osoby oprávnenej na realizáciu NP (napr. odkazom na Program Slovensko 2021 – 2027, v ktorom je priamo uvedený prijímateľ; odkazom na platné predpisy, podľa ktorých má prijímateľ osobitné, jedinečné kompetencie na implementáciu aktivít NP priamo zo zákona; odkazom na národnú stratégiu, ktorá odôvodňuje jedinečnosť prijímateľa NP a pod.).*

Verejné obstarávanie je proces, ktorý umožňuje verejným obstarávateľom a obstarávateľom nadobúdať tovary, služby a stavebné práce na uspokojenie svojich potrieb. Verejné obstarávanie je tiež nástroj, cez ktorý dochádza k využívaniu významného podielu verejných zdrojov, pričom jednou z jeho hlavných úloh je podporovať zdravé súťažné prostredie. Celoeurópsky objem verejného obstarávania podľa odhadov predstavuje viac ako 16 % hrubého domáceho produktu (ďalej len „HDP“) celej Európskej únie. V rámci krajín Organizácie pre hospodársku spoluprácu a rozvoj (ďalej len „OECD“) je to približne 12 % HDP a OECD taktiež uvádza, že v Slovenskej republike v roku 2017 predstavovalo verejné obstarávanie približne 13,8 % HDP.

Kvalita, cenová efektivita a udržateľnosť verejných obstarávaní je ovplyvňovaná viacerými zákonnými inštitútmi a personálno-ekonomickými možnosťami daných verejných obstarávateľov a obstarávateľov. V súčasnosti platná legislatíva na európskej aj národnej úrovni umožňuje využívanie rôznych postupov zadávania zákaziek v rámci verejného obstarávania a aplikovanie rôznych kritérií na vyhodnocovanie ponúk pri výbere dodávateľov. Mnohé z nich však v podmienkach Slovenskej republiky nie sú vzhľadom na ich zložitosť, personálnu náročnosť, či špecifickosť dostatočne aplikované v praxi. Jednou z nich je aj využívanie inovatívnych foriem, nástrojov a procesov verejného obstarávania.

Úrad pre verejné obstarávanie (ďalej len „ÚVO“) je v zmysle § 31 Zákona č. 575/2001 o organizácii činnosti vlády a organizácii ústrednej štátnej správy ústredným orgánom štátnej správy pre verejné obstarávanie.

Činnosti ÚVO ustanovuje zákon č. 343/2015 Z. z. o verejnom obstarávaní a o zmene a doplnení niektorých zákonov, pričom vykonáva štátnu správu v oblasti verejného obstarávania, najmä dohľad nad verejným obstarávaním, spolupracuje s Európskou komisiou v záležitostiach týkajúcich sa verejného obstarávania, vydáva a spravuje vestník verejného obstarávania, metodicky usmerňuje účastníkov procesu verejného obstarávania, vzdeláva ich v téme verejného obstarávania a vykonáva iné činnosti súvisiace s verejným obstarávaním.

Téma verejného obstarávania inovatívnych riešení je v rámci Programu Slovensko 2021 – 2027 uvedená v rámci opatrenia 1.2.2 s názvom „Podpora budovania inteligentných miest a regiónov“, ktorého hlavným predmetom podpory je práve „*zabezpečenie rozvoja obcí, miest a regiónov prostredníctvom implementácie inovatívnych technologických a netechnologických riešení a inteligentného riadenia*“. Medzi hlavné akcie tohto opatrenia sa radí aj *„podpora rozvoja inteligentného riadenia/správy miest a regiónov, najmä zavádzania a zvyšovania kvality a odolnosti systémov a optimalizácie procesov verejnej správy, systémov riadenia kvality, procesov integrovaného plánovania a riadenia, súvisiacich s rozvojom inteligentných miest a regiónov, vrátane analytických aktivít, optimalizácie financovania rozvoja inteligentných miest a regiónov a súvisiacich procesov verejného obstarávania, tvorby a riadenia reformných politík, hodnotení vplyvov politík, legislatívy a efektivity procesov"*.

Téma verejného obstarávania inovatívnych riešení je riešená aj v rámci Národnej stratégie výskumu, vývoja a inovácií 2030 pod názvom „Slovensko, ktoré si verí“ a tiež v rámci [Akčného plánu Národnej stratégie výskumu, vývoja a inovácií 2030](https://vaia.gov.sk/wp-content/uploads/2023/03/Priloha_1_Akcny_plan_final.pdf) (oblasť 1.3.7. Verejné obstarávanie inovácií, opatrenie 1.3.7.1. Posilnenie expertízy na inovatívne verejné obstarávanie), kde bol gestorom opatrenia určený ÚVO v spolupráci s Úradom vlády SR (Výskumná a inovačná autorita). Zároveň bola podpora využívania inovatívnych foriem, nástrojov a procesov verejného obstarávania jednou z prioritných tém v rámci tvorby Akčného plánu pre inteligentné mestá a regióny na roky 2023 – 2026 (ďalej len ako „AP SCR“) – konkrétne opatrenie N09 AP SCR s názvom „Podpora využívania inovatívnych foriem, nástrojov a procesov verejného obstarávania pre riešenia inteligentných miest a regiónov“. Spôsob realizácie opatrenia N09 bol predmetom diskusii v procese prípravy AP SCR, záverom ktorých bolo, že existujúci stav pomôže zmeniť NP. V zmysle tohto AP SCR je pre agendu inteligentných samospráv kľúčová rola ÚVO ako prijímateľa NP, ktorá spočíva v podpore obstarávania inovatívnych riešení, ale tiež podporovania aplikácie inovatívnych postupov zadávania zákaziek napr. z pohľadu zvoleného postupu vo verejnom obstarávaní (súťažný dialóg, rokovacie konanie so zverejnením, inovatívne partnerstvo a pod.) alebo použitia iných kritérií ako najnižšia cena. Ako orgán, ktorý je zodpovedný za štátnu správu v oblasti verejného obstarávania a metodického usmerňovania účastníkov procesu verejného obstarávania, je najkompetentnejší subjekt na úspešnú a efektívnu implementáciu projektových výstupov do praxe.

ÚVO tiež disponuje množstvom odborníkov na témy spojené so strategickým verejným obstarávaním, medzi ktoré patrí aj verejné obstarávanie inovatívnych riešení, s dlhoročnými skúsenosťami pri tvorbe metodických materiálov a zabezpečovania vzdelávacích aktivít pre verejných obstarávateľov a obstarávateľov.

1. **Odôvodnenie využitia národného projektu**

*Vysvetlite, prečo je nevyhnutné realizovať NP, prípadne ako budú využité výstupy projektu.*

Verejné obstarávanie je jedným z najdôležitejších nástrojov v prostredí miest, obcí a regiónov, ktorý okrem iného slúži na implementáciu inovatívnych riešení do aplikačnej praxe. Niektoré takéto riešenia majú za následok šetrenie nákladov verejných obstarávateľov už počas úvodného obdobia, iné majú vyššie prvotné náklady, ale z dlhodobého hľadiska vytvárajú významné finančné úspory.

Inovatívne riešenia možno vo všeobecnosti považovať za esenciálnu súčasť žiadanej a zároveň, vo viacerých dokumentoch nadnárodného aj vnútroštátneho strategického charakteru, deklarovanej transformácie samospráv v prostredí EÚ. Rámcovým cieľom NP je parciálne napomôcť k dosahovaniu vyššie spomenutej transformácii. Verejný sektor by sa totiž mal stať čoraz silnejším hráčom v implementácii investícií, predmetom ktorých sú smart technológie, resp. inovácie ako také.

Implementácia NP s názvom *Podpora využívania inovatívnych foriem, nástrojov a procesov verejného obstarávania pre riešenia inteligentných miest a regiónov* je navrhovaná touto formou vzhľadom na to, že verejné obstarávanie je jedným z nástrojov na dosiahnutie inteligentného, udržateľného a inkluzívneho rastu a zabezpečenie čo najefektívnejšieho využitia verejných finančných zdrojov a týka sa všetkých miest, obcí a regiónov v Slovenskej republike.

NP poskytuje Slovenskej republike tiež jedinečnú príležitosť na podporu konkurencieschopnosti slovenských podnikov, zvýšenia kvality poskytovaných služieb pre občanov a prispenie k trvalo udržateľnému ekonomickému rastu, pričom cieľom je podporiť mestá, obce a regióny pri využívaní inovatívnych foriem, nástrojov a procesov verejného obstarávania pre riešenia, ktoré v čase hľadajú. V spolupráci so samosprávami budú pravidlá, postupy, nástroje a procesy pilotne overené v praxi a využité v rámci vzdelávacích a publikačných aktivít a budú zdieľané s ostatnými samosprávami v celej Slovenskej republike. ÚVO plánuje edukatívnym prístupom a prevenčnou a distribučnou formou uľahčiť verejné obstarávanie inovatívnych riešení pre cieľovú skupinu NP.

1. **Odôvodnenie vylúčenia výberu projektu prostredníctvom výzvy** (prostredníctvom „súťažného postupu“)

*Zdôvodnite, prečo je vhodnejšie realizovať NP ako vyhlásiť výzvu (napr. porovnanie s realizáciou prostredníctvom projektu realizovaného na základe výzvy vzhľadom na efektívnejší spôsob napĺňania cieľov Programu Slovensko 2021 – 2027, efektívnejšie a hospodárnejšie využitie finančných prostriedkov).*

Vzhľadom k tomu, že téma verejného obstarávania sa týka všetkých obcí, miest a regiónov Slovenskej republiky a zároveň je téma využívania inovatívnych foriem, nástrojov a procesov verejného obstarávania pre riešenia minimálne využívaná vzhľadom k jej zložitosti, či strachu vyplývajúceho zo zvýšeného rizika neúspechu spojeného s obstarávaním inovácií, časté úpravy v zákonoch a nedostatok zamestnancov vyškolených v problematike verejného obstarávania inovatívnych riešení, je potrebný komplexný prístup, ktorý bude zastrešovať ÚVO. NP taktiež počíta so zapojením nielen miest, obcí a regiónov, ale aj so spoluprácou s vybranými orgánmi štátnej správy, k čomu je potrebná koordinácia a efektívna komunikácia.

V porovnaní s dopytovo - orientovanými projektmi NP komplexne rieši konkrétnu oblasť národnej politiky s dosahom na celú samosprávu, stratégiu a priority Programu Slovensko 2021 – 2027. Vzhľadom na dosiahnutie stanovených cieľov predmetného projektu, je najvhodnejšie riešenie prostredníctvom NP, pričom dopytovými projektmi by nebolo možné splniť všetky očakávania a pozitívne efekty na podporu využívania inovatívnych foriem, nástrojov a procesov verejného obstarávania pre riešenia inteligentných miest, obcí a regiónov v Slovenskej republike.

Zároveň je v rámci NP plánovaná aj koncepčná, metodická a vzdelávacia činnosť, ktorá bude určená pre celé územie Slovenskej republiky a v prípade dopytovo - orientovanej výzvy by sa jednak projekt duplikoval, nemal by taký dosah, a zároveň by to nebolo časovo a najmä finančne efektívne zapájať sa do opakovane dopytovo-orientovaných výziev na projekty.

1. **Odôvodnenie rozhodnutia nezapojiť partnerov do implementácie aktivít**

*Ak nezapojíte do implementácie aktivít NP niektorého z partnerov podľa článku 8 nariadenia o spoločných ustanoveniach[[7]](#footnote-7), zdôvodnite ich nezapojenie. Konkrétne ide o:*

* *regionálne, miestne, mestské a ostatné orgány verejnej správy;*
* *hospodárskych a sociálnych partnerov;*
* *občiansku spoločnosť;*
* *výskumné organizácie a univerzity.*

Realizácia NP svojím cieľom a zameraním predurčuje, aby ÚVO ako kľúčový orgán ústrednej štátnej správy v oblasti verejného obstarávania, bol výlučným prijímateľom a realizátorom aktivít NP.

ÚVO bude však pri implementácii NP úzko spolupracovať s MIRRI SR, zodpovedné za koordináciu problematiky inteligentných miest a regiónov, ktorá v sebe kumuluje prvky informatizácie a regionálneho rozvoja, pričom MIRRI SR je ústredným orgánom štátnej správy pre uvedenú agendu. MIRRI SR bude najmä poskytovať návrhy obcí a miest, s ktorými bude možné riešiť vybrané pilotné aktivity, ktoré budú do praxe zavádzané a moderné spôsoby verejného obstarávania zohľadňujúce špecifický charakter obstarávania inovácií a inteligentných riešení.

Zároveň bude ÚVO komunikovať aj s Výskumnou a inovačnou autoritou (Úrad vlády SR), ktorá je zodpovedná za tvorbu a koordináciu výskumných a inovačných politík s cieľom transformovať Slovenskú republiku na ambicióznu a inovatívnu krajinu v zmysle kompetenčného zákona.

V rámci realizácie NP bude nevyhnutná aj spolupráca so širokým okruhom subjektov, a to okrem orgánov ústrednej štátnej správy, aj so samotnými mestami, obcami a regiónmi a taktiež so subjektami pôsobiacimi v oblasti výskumu, vývoja a inovácií, podnikateľským sektorom, ale i záujmovými združeniami atď.

**Popis národného projektu**

1. **Východiskový stav**
   1. Uveďte východiskové dokumenty na regionálnej, národnej a európskej úrovni, ktoré priamo súvisia s realizáciou NP:

Problematika verejného obstarávania inovatívnych riešení sa postupne rieši už niekoľko rokov v rámci Európskej únie, avšak v rámci Slovenskej republiky nie je stále tak rozšírená vzhľadom

na jej zložitosť, personálnu náročnosť či špecifickosť, ktorú je možné aplikovať v praxi. V rámci Slovenskej republiky sa momentálne využíva prevažne konzervatívny prístup k verejnému obstarávaniu s cieľom nájsť cenovo najvýhodnejšiu ponuku. Iba 3,6 % rozpočtu určeného na verejné obstarávanie sa využíva na kúpu inovatívnych riešení (tzv. PPI – public procurement of innovative solutions), pričom ambícia Európskej komisie je v zmysle publikácie z roku 2016 s názvom *The strategic use of public procurement for innovation in the digital economy* až na úrovni až 17 %. V rámci skupiny štátov Európskej únie je Slovenská republika na posledných miestach vo využití PPI.

V rámci Slovenskej republiky vzniklo v priebehu rokov viacero dokumentov, ktoré okrajovo danú tému riešili a na ktoré bude NP nadväzovať.

Jednou z nich je aj dokument Ministerstva hospodárstva SR, ako gestora pre stratégiu tvorby a realizácie inovácií, s názvom „*Podpora inovatívnych riešení v slovenských mestách*" z roku 2017. Ten si dáva za cieľ popísať a predstaviť možnosti podpory inovatívnych riešení pre regióny. Vzhľadom na fakt, že rýchlosť a komplexnosť zavádzania inovácií do praxe rozhoduje o dlhodobej konkurencieschopnosti, tento dokument predstavuje praktické možnosti aj pre verejné obstarávanie inovácií, ktorým orgány verejnej správy môžu integrovať inovatívne požiadavky do procesu verejného obstarávania.

Po období absencie komplexnej vízie a stanovenia dlhodobých strategických cieľov, ktoré by určovali politiky a investície v oblasti výskumu, vývoja a inovácií, Slovenská republika pripravila Národnú stratégiu výskumu, vývoja a inovácií 2030 pod názvom „*Slovensko, ktoré si verí*“ a tiež [Akčný plán národnej stratégie výskumu, vývoja a inovácií 2030](https://vaia.gov.sk/wp-content/uploads/2023/03/Priloha_1_Akcny_plan_final.pdf). Táto stratégia, okrem priblíženia oblastí záujmu, stanovila cieľ navýšenia percenta verejných financií použitých na nákup inovatívnych riešení. Uvedenú snahu je potrebné podporiť aktivitami smerujúcimi k odstráneniu najbežnejších prekážok, ktoré limitujú verejných obstarávateľov pri verejnom obstarávaní inovatívnych riešení, ako napríklad strach z neúspechu alebo nedostatočné odborné kapacity na strane verejných obstarávateľov, či absencia kvalitných metodických príručiek. Tieto prekážky sú dlhodobo považované zástupcami odbornej verejnosti ako jedny z najzásadnejších pre navýšenie podielu verejného obstarávania inovatívnych riešení na celkovom množstve verejného obstarávania.

Implementácia tohto NP vychádza aj priamo z AP SCR, konkrétne opatrenia N09 AP SCR s názvom „*Podpora využívania inovatívnych foriem, nástrojov a procesov verejného obstarávania pre riešenia inteligentných miest a regiónov"*.

* 1. Uveďte predchádzajúce výstupy z dostupných analýz, na ktoré nadväzuje navrhovaný zámer NP (štatistiky, analýzy, štúdie,...):

Z Oznámenia EK „*Public procurement – Study on administrative capacity in the EU Slovakia Country Profile”* vyplýva, že možnosti v oblasti strategického verejného obstarávania, medzi ktoré patrí aj verejné obstarávanie inovatívnych riešení, nie sú dostatočne využívané, čo vychádza najmä z nekompletných, resp. neexistujúcich koncepčných dokumentov v jednotlivých oblastiach a slabej vedomostnej báze a motivácii verejných obstarávateľov a obstarávateľov využívať túto oblasť verejného obstarávania. Na základe vyššie uvedeného je v rámci využívania verejného obstarávania inovatívnych riešení nutné podporiť tvorbu analytických, koncepčných a metodických dokumentov, výmenu príkladov dobrej praxe medzi verejnými obstarávateľmi a vzdelávací proces v predmetných oblastiach.

Taktiež je dôležité uviesť, že na základe „*Analýzy výzvy OPII-2020/7/11-DOP*“ pre potreby HUBu je zrejmé, že „Žiadatelia/prijímatelia ako najväčší problém vnímajú verejné obstarávanie vo všetkých štádiách, a to od problémov pri príprave verejného obstarávania v dôsledku zložitosti procesov a vysoko odbornej agendy pre vymedzenie predmetu zákazky, cez nezáujem zo strany potencionálnych uchádzačov o predkladanie cenových ponúk v rámci určenia PHZ, ako aj následne v rámci ostrého VO až po dlhotrvajúci proces kontroly verejného obstarávania.“

V roku 2017 bola pripravená aj analýza s názvom „*Inovácie vo verejnom obstarávaní 2017*“, ktorej výstupom je príručka popisujúca pokrok v oblasti vymedzenia spoločných metodík pre náklady na životný cyklus výrobku, pri zohľadnení právnych predpisov, stanovení záväzných cieľov a úloh v závislosti od konkrétnych politík a podmienok a ďalšej podpory využívania verejného obstarávania v prospech udržateľného rastu. Predmetná príručka opisuje základy inštitútov výskumu a vývoja a inovatívneho verejného obstarávania (PPI), dáva do popredia špecializované postupy vhodné pre obstarávanie inovácií a v neposlednom rade uvádza príklady dobrej praxe.

* 1. Uveďte, na ktoré z ukončených a prebiehajúcich národných projektov[[8]](#footnote-8) zámer NP priamo nadväzuje, v čom je navrhovaný NP od nich odlišný a ako sú v ňom zohľadnené výsledky/dopady predchádzajúcich NP (ak je to relevantné):

Zámer NP čiastočne nadväzuje na vybrané aktivity národného projektu *Zvyšovanie efektívnosti v oblasti verejného obstarávania na Slovensku*, ktorý bol financovaný z Operačného programu Efektívna verejná správa a ÚVO-m úspešne ukončený dňa 28. 02. 2023. Počas doby realizácie 03/2020 – 02/2023 uvedený NP stanovil v rámci aktivity č. 2 niektoré základné východiskové možnosti pre ďalší rozvoj oblasti verejného obstarávania inovatívnych riešení vďaka vydanému koncepčnému dokumentu s názvom *Všeobecná metodika verejného obstarávania inovatívnych riešení*, 6 realizovaným školiacim aktivitám pre verejných obstarávateľov a obstarávateľov a 1 zborníkom príkladov dobrej praxe zo zahraničia, na ktorom spolupracovala Organizácia pre hospodársku spoluprácu a rozvoj. Je zásadné pre ďalší rozvoj oblasti verejného obstarávania inovatívnych riešení, aby ÚVO začal plynulú transformáciu od základov pre oblasť inovácií do špecifických sub-oblastí a najmä na špecifický typ verejných obstarávateľov, ako sú v tomto prípade mestá, obce a regióny.

Na základe vyššie uvedeného chce ÚVO riešiť formou projektových výstupov oblasť podrobného, praktického a efektívne uchopiteľného popisu procesných postupov verejného obstarávania, ktoré svojím priebehom prispievajú k modernému a inovatívnemu predmetu zákazky. Zároveň sa NP chce vo vybraných častiach venovať aj inovatívnym procesom verejného obstarávania (inovatívne partnerstvo, súťažný dialóg, súťaž návrhov a rokovacie konanie so zverejnením).

Tieto poznatky prispejú k riešeniu problematiky strachu z neúspechu skúšania nových postupov na strane verejného obstarávateľa a zvýšeniu znalostí odborných kapacít. Touto snahou plánuje ÚVO podporiť disemináciou znalostí formou rôznych školiacich aktivít a aktívnym vyhľadávaním príkladov dobrej praxe na strane slovenských, ako aj zahraničných verejných obstarávateľov. Kľúčovým interným cieľom úspechu projektu je proaktívny a proklientský prístup projektového tímu pre efektívnu implementáciu projektových aktivít do praxe, keď ÚVO vníma potrebu komunikácie s odbornou obcou.

* 1. Popíšte problémové a prioritné oblasti, ktoré rieši zámer NP. (Zoznam známych problémov, ktoré vyplývajú zo súčasného stavu a je potrebné ich riešiť):

V súčasnosti platná právna úprava na úseku verejného obstarávania (zákon o VO) síce pozná pojem inovácia, ale venuje sa jej len okrajovo a vo všeobecnosti absentuje komplexný prístup (v zákonnej podobe alebo v podobe nelegislatívnych materiálov) z pohľadu pravidiel VO pri obstarávaní inovácií. Je pravdou, že aktuálna legislatíva umožňuje obstarávať akékoľvek inovatívne riešenia, t . j. vybrané predmety zákaziek subsumovať pod konkrétne ustanovenie zákona o VO. Existencia konkrétneho manuálu v dohodnutej forme by mala za následok podstatné sprehľadnenie obstarávania inovácií, prenesenie záujmu aj na iné aspekty obstarávania ako nájdenie cenovo najvýhodnejšej ponuky, čoho nevyhnutným následkom by boli rýchlejšie a efektívnejšie procesy smerujúce v konečnom dôsledku aj k zvýšenej miere čerpania prostriedkov z fondov EÚ (verejná správa je z pohľadu podielu významným prijímateľom týchto prostriedkov), ktorých miera čerpania je u nás kontinuálne jednou z najhorších spomedzi všetkých štátov EÚ.

Nato, aby verejný obstarávateľ a obstarávateľ obstarával inovatívne riešenia, je nutné aby rozmýšľal mimo bežne stanovených mantinelov, čo priamo vychádza zo znalosti trhu, ako aj v osvojovaní si inovatívnych myšlienok od ostatných. Verejné obstarávanie inovatívnych riešení je obojstranne výhodné, či už na jednej strane pomáha skvalitniť služby pomocou efektívnejších a udržateľnejších riešení, na druhej strane inovatívnym firmám dáva priestor experimentovať a pilotovať svoje produkty na trhu. Momentálne nie je verejné obstarávanie inovatívnych riešení naplno využívané, Slovenská republika nemá jasné ciele ani akčný plán ich dosiahnutia.

Ďalším aspektom je nedostatočná motivácia využívať verejné obstarávanie inovatívnych riešení, vyplývajúca najmä z nekompletných, príp. neexistujúcich koncepčných materiálov a nedostatkom informácií k predmetným oblastiam.

* 1. Popíšte administratívnu, finančnú a prevádzkovú kapacitu žiadateľa a partnera (v prípade, ak je v projekte zapojený aj partner):

ÚVO disponuje potrebnými skúsenosťami s implementáciou vlastných projektov financovaných z externých zdrojov. Potrebnú skúsenosť s implementáciou projektov odrážajú úspešne realizované projekty v programovom období 2007 – 2013. V rámci programového obdobia 2014 – 2020 ÚVO realizoval a úspešne ukončil niekoľko projektov, ktoré sú v súčasnosti v udržateľnosti, resp. v procese ukončenia, konkrétne z Operačného programu Technická pomoc, Efektívna verejná správa, ako aj projekty financované z Operačného programu Integrovaná infraštruktúra (viď tabuľka nižšie). Zároveň ÚVO implementuje príslušnú investíciu v rámci Plánu obnovy a odolnosti SR a projekt z Grantov EHP a Nórskych fondov.

|  |  |  |  |  |
| --- | --- | --- | --- | --- |
| **P.č.** | **Aktuálny stav** | **Názov projektu** | **Rozpočet projektu**  **(v EUR)** | **OP** |
| **1** | Ukončený | **Podpora plnenia úloh ÚVO prostredníctvom zabezpečenia**  **odborných stanovísk a znaleckých posudkov** | **34 906,70** | **OP TP** |
| **2** | Ukončený | **Financovanie mzdových výdavkov oprávnených AK ÚVO** | **2 130 745,50** | **OP TP** |
| **3** | Ukončený | **Priestorové zabezpečenie administratívnych kapacít ÚVO** | **325 704,00** | **OP TP** |
| **4** | Ukončený | **Podpora plnenia odborných úloh ÚVO v boji proti podvodom a korupcii** | **26 542,14** | **OP TP** |
| **5** | Ukončený | **Financovanie mzdových výdavkov oprávnených AK ÚVO II.** | **884 819,10** | **OP TP** |
| **6** | Ukončený | **Financovanie mzdových výdavkov oprávnených AK ÚVO III.** | **1 027 428,60** | **OP TP** |
| **7** | Ukončený | **Financovanie mzdových výdavkov oprávnených AK ÚVO IV.** | **927 306,00** | **OP TP** |
| **8** | Ukončený | **Priestorové zabezpečenie administratívnych kapacít ÚVO II.** | **219 456,35** | **OP TP** |
| **9** | Ukončený | **Financovanie mzdových výdavkov oprávnených AK ÚVO V.** | **192 397,43** | **OP TP** |
| **10** | Ukončený | **Financovanie mzdových výdavkov oprávnených AK ÚVO VI.** | **238 075,65** | **OP TP** |
| **11** | Podpis Zmluvy o NFP | **Financovanie mzdových výdavkov oprávnených AK ÚVO VII.** | **140 387,80** | **OP TP** |
| **12** | Ukončený | **Zvyšovanie efektívnosti v oblasti verejného obstarávania na Slovensku** | **1 814 110,60** | **OP EVS** |
| **13** | Ukončený | **Špičkové vzdelávanie pre zamestnancov analytických útvarov (Partnerský projekt)** | **2 328 182,55**  **(ÚVO 13 345)** | **OP EVS** |
| **14** | Ukončený | **Zavádzanie a podpora manažérstva kvality v organizáciách verejnej správy (Partnerský projekt)** | **6 859 982,70**  **(ÚVO 217 764,38)** | **OP EVS** |
| **15** | V realizácii | **IS eForms** | **2 203 875,49** | **OP II** |
| **16** | V realizácii | **Riadenie a správa privilegovaných účtov** | **164 234,71** | **OP II** |

ÚVO disponuje dostatočnou administratívnou, finančnou a prevádzkovou kapacitou na úspešnú implementáciu NP. Skúsenosti z realizácie predmetných projektov viedli k vytvoreniu procesov riadenia projektov po personálnej, procesnej a finančnej stránke. ÚVO má nastavené procesy implementácie národných projektov, pričom na projektový a finančný manažment využije existujúce kapacity, ktoré na úrade zastrešuje odbor projektov. Odborné povinnosti budú zabezpečovať členovia odborného projektového tímu.

1. **Hlavné ciele NP (stručne):**

*Vysvetlite očakávaný prínos k plneniu strategických dokumentov, k socio-ekonomickému rozvoju oblasti pokrytej Programom Slovensko 2021 – 2027, k dosiahnutiu cieľov a výsledkov príslušnej priority/špecifického cieľa/opatrenia, ak je to relevantné).*

Podpora využívania inovatívnych foriem, nástrojov a procesov verejného obstarávania pre riešenia inteligentných miest a regiónov je priamo zašpecifikovaná nielen v rámci AP SCR, konkrétne v opatrení N09 AP SCR, ale aj v samotnom Programe Slovensko 2021 -2027.

Cieľom NP s názvom „*Podpora využívania inovatívnych foriem, nástrojov a procesov verejného obstarávania pre riešenia inteligentných miest a regiónov*" je za výraznej súčinnosti samospráv, podporiť využívanie nových spôsobov obstarávania inovácií v dohodnutej forme a podporiť tak využitie týchto spôsobov v praxi najmä pre účely budovania inteligentných miest a regiónov v prostredí Slovenskej republiky.

NP má taktiež za cieľ podporiť pilotovanie a škálovanie inovatívnych riešení pre samosprávy a zabezpečiť užívateľsky prístupný, zrozumiteľný a efektívny transfer vedomostí, poznatkov, skúseností a príkladov dobrej praxe v oblasti využívania inovatívnych metód obstarávania. V neposlednom rade dôjde k posilneniu odborných kapacít v území, a to aj prostredníctvom plnenia iných opatrení AP SCR, resp. cestou hľadania synergií medzi opatreniami AP SCR a inými existujúcimi projektami, predmetom ktorých je obdobný cieľ.

V zmysle vyššie uvedeného sa pre potreby NP pod inováciou v zmysle § 2 zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy rozumie: „*nový alebo zdokonalený výrobok, nová alebo zdokonalená služba alebo nový alebo zdokonalený proces, ktoré sú uplatniteľné na trhu a založené na výsledkoch výskumu a vývoja alebo podnikateľskej činnosti*". Zároveň je v rámci NP možné považovať za inováciu aj inovatívne postupy uplatnené pri zadávaní iných ako inovatívnych predmetov zákaziek (napr. zvolený postup vo verejnom obstarávaní iný ako verejná alebo užšia súťaž, uplatnenie inovatívnych kritérií na vyhodnotenie ponúk iných ako najnižšia cena, inovatívny spôsob vedenia prípravných trhových konzultácií a pod.).

Hlavné ciele zámeru NP sú napojené na Cieľ 1. Konkurencieschopnejšia a inteligentnejšia Európa Programu Slovensko 2021 - 2027. NP napĺňa špecifický RSO1.2. Využívanie prínosov digitalizácie pre občanov, podniky, výskumné organizácie a orgány verejnej správ a konkrétne opatrenie 1.2.2 Podpora budovania inteligentných miest a regiónov. Vzhľadom k plánovaným aktivitám NP bude zabezpečená podpora rozvoja obcí, miest a regiónov prostredníctvom implementácie inovatívnych technologických a netechnologických riešení a inteligentného riadenia.

1. **Ciele národného projektu a ich meranie**

*V tejto časti popíšte očakávané ciele a očakávané výstupy/výsledky projektu s konkrétnym prínosom vo vzťahu k rozvoju oblasti pokrytej Programom Slovensko 2021 – 2027. V tabuľke nižšie uveďte merateľné ukazovatele projektu a iné údaje. Merateľné ukazovatele projektu musia byť definované tak, aby odrážali výstupy/výsledky projektu a predstavovali kvantifikáciu toho, čo sa realizáciou aktivít za požadované výdavky dosiahne[[9]](#footnote-9).*

|  |  |  |  |  |
| --- | --- | --- | --- | --- |
| Cieľ národného projektu | Typ merateľného ukazovateľa projektu | Kód a názov merateľného ukazovateľa projektu | Merná jednotka merateľného ukazovateľa projektu | Indikatívna cieľová hodnota[[10]](#footnote-10) |
| Podpora využívania nových spôsobov obstarávania inovácií | výstup | PO165 Počet vytvorených dokumentácií, analýz, štúdií a správ v súvislosti s prípravou, implementáciou, monitorovaním a hodnotením | Počet | 4 |
| výsledok | PR017 Používatelia nových a  vylepšených verejných  inovatívnych služieb, produktov a procesov | Používatelia/rok | 3 |

*V prípade viacerých merateľných ukazovateľov projektu, doplňte údaje za každý merateľný ukazovateľ projektu osobitne.*

*Uveďte zoznam iných údajov projektu (ak je to relevantné).*

|  |  |
| --- | --- |
| Kód a názov iného údaja | Merná jednotka iného údaja |
|  |  |

1. **Prínosy, ktoré sa dajú očakávať pre cieľové skupiny (ak je to relevantné)**

|  |  |  |
| --- | --- | --- |
| Cieľová skupina | Počet[[11]](#footnote-11) | Prínos |
| subjekty verejnej správy, vrátane subjektov územnej samosprávy | Podpora je určená pre celé územie Slovenskej republiky, preto nie je možné vopred uviesť početnosť cieľovej skupiny | Uľahčenie a podpora zavádzania verejného obstarávania inovatívnych riešení do praxe s ohľadom na budovanie inteligentných miest, obcí a regiónov v prostredí Slovenskej republiky.  Podpora pilotovania a škálovania inovatívnych riešení pre samosprávy a zabezpečenie užívateľsky prístupného, zrozumiteľného a efektívneho transferu vedomostí, poznatkov, skúseností a príkladov dobrej praxe v oblasti využívania inovatívnych metód obstarávania.  Zjednodušenie a motivovanie k využívaniu verejného obstarávania inovatívnych riešení. |
| Záujmové združenia právnických a fyzických osôb | Podpora je určená pre celé územie Slovenskej republiky, preto nie je možné vopred uviesť početnosť cieľovej skupiny | Podpora zavádzania verejného obstarávania inovatívnych riešení do praxe.  Zjednodušenie a motivovanie k využívaniu verejného obstarávania inovatívnych riešení. |

*V prípade viacerých cieľových skupín, doplňte prínos pre každú z nich*

1. **Aktivity národného projektu**

*V prípade podstatnej zmeny v rozsahu hlavných aktivít NP uvedených nižšie (t. j. minimálne jedna hlavná aktivita nebude v rámci NP realizovaná, resp. má dôjsť k výraznému zväčšeniu alebo zmenšeniu rozsahu schválených aktivít, príp. doplneniu novej aktivity), RO predloží pred vyhlásením výzvy na schválenie príslušnej komisii pri Monitorovacom výbore pre Program Slovensko 2021 – 2027 upravený zámer NP.*

1. V tabuľke nižšie uveďte rámcový popis aktivít, ktoré budú v rámci identifikovaného národného projektu realizované.

|  |  |  |  |
| --- | --- | --- | --- |
| Názov aktivity | Čo sa má aktivitou dosiahnuť | Spôsob realizácie (žiadateľ a/alebo partner) | Predpokladaný počet mesiacov realizácie aktivity |
| Aktivita 1 „Podpora využívania verejného obstarávania inovatívnych riešení“ | Podpora využívania verejného obstarávania inovatívnych riešení prostredníctvom prípravy koncepčných, metodických a vzdelávacích materiálov, ako aj vzdelávacích aktivít a príkladov dobrej praxe | žiadateľ | 36 |

*V prípade viacerých aktivít, doplňte informácie za každú z nich.*

1. Uveďte detailnejší popis aktivít.

**Aktivita 1 Podpora využívania verejného obstarávania inovatívnych riešení**

Inovácie v rámci sekundárnych politík je možné považovať za „najmladšie“, čo má negatívny dopad na existujúci počet vydaných vzdelávacích materiálov a všeobecné povedomie u verejných obstarávateľov a obstarávateľov o tejto zákonnej možnosti. Z týchto dôvodov je nevyhnutné aby bol realizovaný NP, ktorý svojimi aktivitami pomôže subjektom územnej samosprávy obstarávať moderné predmety zákaziek, ako aj využívať inovatívne postupy verejného obstarávania.

ÚVO plánuje edukatívnym prístupom a prevenčnou a distribučnou formou uľahčiť verejné obstarávanie inovatívnych riešení pre cieľovú skupinu národného projektu, a teda pre mestá, obce a regióny Slovenskej republiky. Týmto spôsobom ÚVO bude aktívne zverejňovať príklady dobrej praxe inovatívnych prístupov a postupov, ktoré môžu slúžiť ako vzor alebo inšpirácia pre ostatných účastníkov verejných obstarávaní. ÚVO plánuje pristupovať k podpore v nasledovných oblastiach:

* Zverejňovanie príkladov dobrej praxe: ÚVO plánuje systematicky zverejňovať príklady úspešných verejných obstarávaní, ktoré zahŕňajú inovatívne prístupy a postupy. Tieto príklady budú podrobne analyzované a zdokumentované s dôrazom na to, ako boli tieto inovácie úspešne implementované v rámci verejných obstarávaní. Tieto príklady budú obsahovať aj informácie o výsledkoch a prínosoch pre koncových užívateľov a cieľovú skupinu NP.
* Konzultácie: Okrem zverejňovania príkladov dobrej praxe bude ÚVO aktívne podporovať konzultácie s verejnými obstarávateľmi, ktorí uvažujú o inovatívnych verejných obstarávaniach. ÚVO môže poskytovať rady a odporúčania na základe príkladov inovatívnych riešení.
* Podpora komunikácie: ÚVO bude aktívne komunikovať so všetkými účastníkmi procesu verejného obstarávania, aby zvýšil povedomie o výhodách inovatívnych verejných obstarávaní. To bude zahŕňať vzdelávacie aktivity ako školenia a workshopy.

Celkovým cieľom týchto krokov je podnietiť a podporiť využívanie inovatívnych prístupov pri verejných obstarávaniach, čo môže viesť k lepším riešeniam pre občanov a zlepšeniu efektívnosti verejných projektov.

V prvej fáze NP bude cieľom identifikovať už v súčasnosti existujúce príklady dobrej praxe v rámci obstarávania inovácií, posúdiť ich aktuálnosť a nájsť spoločné črty, ktoré sa vyskytujú pri obstarávaní inovácií. Okrem príkladov dobrej praxe musia byť v tomto kroku zistené aj problematické body, ktoré naopak predstavujú prvky reštriktívneho charakteru, či už v procesnej rovine alebo v rovine vecnej. Kľúčovým nástrojom na získanie týchto informácií budú dotazníkovou formou zozbierané údaje od subjektov verejného obstarávania a rovnako tak od účastníkov trhu. Názor oboch strán bude dôležitý pre kreovanie čo najviac objektívneho pohľadu na nastolený okruh vzťahov. Týmto spôsobom je možné zabezpečiť relevantný informačný základ, ktorý v konečnom dôsledku vyústi do návrhu potrebných zlepšení v aplikačnej praxi.

V nasledujúcom kroku NP budú pomenované konkrétne body, ktoré sú vnímané ako prekážky vzťahujúce sa na proces verejného obstarávania, ak je predmetom zákazky ďalšia implementácia inovatívneho riešenia v prostredí samosprávy. Znamená to teda najmä dôsledné pochopenie v predchádzajúcom odseku zozbieraných informácii a jednoznačná identifikácia problematických bodov.

Napokon by všetky predchádzajúce kroky mali byť analyzované s cieľom identifikovať situácie, technológie/inovatívne riešenia, procesy a postupy reflektujúce dopyt a plánované projekty v území Slovenskej republiky, ako aj územia a typy aktérov VO. Vyústením by mali byť dokument/dokumenty, ktorý by samosprávam poskytoval prehľad možných spôsobov ako postupovať pri verejnom obstarávaní inovácií, a to prostredníctvom jasne zadefinovaného procesného postupu. Súčasťou tohto kroku by bola aj séria a interaktívnych konzultácií s územím, sumarizácia uvedených štúdií do zborníka príkladov dobrej praxe a zorganizovanie vzdelávacích aktivít súvisiacich s témou obstarávania inovatívnych prvkov v prostredí samosprávy.

Vzhľadom na špecifickosť témy verejného obstarávania inovácií a doposiaľ dosiahnutých úspechov v predmetnej oblasti je potrebné pristúpiť k tvorbe materiálu, ktorý svojou povahou priblíži túto oblasť cieľovej skupine NP. V rámci témy verejného obstarávania inovácií sa ÚVO zameria najmä na tvorbu zborníka príkladov dobrej praxe – verejné obstarávanie zamerané na inovácie a inteligentné riešenia týkajúce sa témy inteligentných miest, obcí a regiónov, sprístupnenie prehľadu príkladov dobrej praxe a osvedčených postupov za účelom zdieľania skúseností. Ďalšou dôležitou aktivitou NP je aj snaha o všeobecnú identifikáciu procesných krokov, ktoré by mali byť dodržané pri každom obstarávaní smart prvkov / inovatívnych riešení v území a tvorba verejných obstarávaní zacielených na inovatívne prvky, ktoré môžu byť implementované v prostredí samosprávy.

Návrh procesného postupu vrátane rámcových dielčích krokov na úrovni samosprávy:

1. identifikácia rámcovej potreby/konkrétnych potrieb, vrátane prípadného precizovania na podprocesy, *meet the buyer* konzultácie a získavanie inšpirácie z trhu pre účely precizovania potrieb,
2. projektové plánovanie, ktoré bude v sebe zahŕňať kreovanie projektového tímu s interdisciplinárnymi schopnosťami,
3. precizovanie cieľov a požiadaviek (technické požiadavky spôsobom, ktorý by neevokoval preferovanie konkrétneho výrobcu - nediskriminácia), identifikácia potenciálnych na trhu dostupných riešení,
4. komunikácia s potenciálnym poskytovateľom/predajcom identifikovaného riešenia (napr. oslovenia zväzov/iných záujmových združení, ktorých členmi sú napr. subjekty podnikajúce v oblasti, ktoré je predmetom zamýšľaného obstarávania cez web obce/vlastné kontakty), PTK,
5. zmapovanie trhu v zmysle zistenia, aké riešenia sa na trhu nachádzajú, v akom stave vývoja sú (ak sú vo vývoji),
6. určenie konkrétneho spôsobu obstarávania v zmysle zákona o VO, zhodnotenie či projekt rozdeliť na pilot a hlavnú fázu a pod.,
7. vyhlásenie verejného obstarávania,
8. výsledok verejného obstarávania a komunikácia s úspešným uchádzačom (identifikovanie prípadných rizík, určenie mechanizmov na ich odstránenie v rámci implementačnej fázy a pod.)
9. realizácia projektu a jeho vyhodnotenie.

Verejné obstarávanie inovácií by malo zahŕňať popis všetkých krokov procesu verejného obstarávania tak ako ich pozná v súčasnosti platná právna úprava, t. j. od definície predmetu zákazky až po podpis zmluvy, ktorá je výsledkom daného verejného obstarávania.

V rámci NP sa plánuje účasť ÚVO v pozícii pozorovateľa na verejnom obstarávaní inovácií (definícia verejného obstarávania inovácií pre účely tohto projektu je uvedená vyššie) pre vybrané subjekty v rámci regiónov Slovenska. ÚVO bude v pozícii pozorovateľa vystupovať pri jednotlivých etapách zadávania zákazky (vrátane prípravnej etapy určovania predpokladanej hodnoty zákazky, prípravných trhových konzultácií, určenia podmienok súťaže). Akékoľvek vstupy ÚVO budú v rovine odporúčaní, ÚVO sa nebude podieľať na vyhodnocovaní ponúk ako člen komisie s právom vyhodnocovať ponuky. Výstupom bude krokový manuál k danému inovatívnemu postupu zadávania zákazky (napr. k uplatneniu súťažného dialógu), ktorý zhrnie všetky dôležité aspekty daného postupu zadávania zákazky.

ÚVO plánuje taktiež organizovať vzdelávacie aktivity ako školenia a workshopy zamerané na využívanie verejného obstarávania inovatívnych foriem pre cieľovú skupinu NP. Predmetom týchto vzdelávacích aktivít bude prezentácia/diskusia vytvorených príkladov obstarávania inovatívnych prvkov, ako aj informácií o aktuálnych trendoch, spôsoboch obstarávaniach a praktickej aplikácii verejného obstarávania inovatívnych riešení. Školenia budú realizovať zamestnanci úradu zapojení do realizácie projektu.

Vyššie uvedené činnosti, súvisiace s realizáciou príslušnej aktivity, budú zabezpečovať 2 interní zamestnanci ÚVO so zameraním na predmetnú problematiku. Títo pracovníci budú zabezpečovať odbornú realizáciu činností v rámci NP, prípravu koncepčných a metodických materiálov, ďalej prípravu a koordináciu vzdelávacích aktivít, ako aj samotné vzdelávanie a zabezpečenie transferu vedomostí a poznatkov smerom k samosprávam. Zároveň budú zabezpečovať odbornú komunikáciu s MIRRI SR a inými relevantnými stakeholdermi, ako aj samotnými samosprávami.

Všetky vyššie uvedené činnosti v rámci Aktivity 1 sú v súlade s opatrením N09 AP SCR „Podpora využívania inovatívnych foriem, nástrojov a procesov verejného obstarávania pre riešenia inteligentných miest a regiónov“.

Zborník príkladov dobrej praxe (príklady dobrej praxe aj z iných členských krajín EÚ) – 1

Postupy zadávania zákaziek, v rámci ktorých bude ÚVO vystupovať ako pozorovateľ – 3

Organizácia vzdelávacích aktivít/workshopov – 8

**Doplňujúce informácie k zneniu vylučujúceho kritéria horizontálnych princípov:** Projekt musí byť v súlade s horizontálnymi princípmi, ktoré sú definované v čl. 9 nariadenia o spoločných ustanoveniach, s prihliadnutím na dodržiavanie zásady rovnakého zaobchádzania a aktívneho podporovania mužov a žien vo všetkých aktivitách a činnostiach, najmä ak ide o prístup k zamestnaniu, odmeňovanie a pracovný postup, odborné vzdelávanie a pracovné podmienky.

V projektoch je potrebné odstraňovať bariéry a predchádzať všetkým formám diskriminácie, vytvárať podmienky, ktoré zohľadňujú špecifické potreby, ako aj skúsenosti rozmanitých skupín obyvateľstva a zabezpečiť dostupnosť fyzického prostredia, dopravy, informácií a verejných služieb pre obyvateľov s obmedzenou mobilitou a senzorickou orientáciou, v súlade s čl. 9 Dohovoru OSN o právach osôb so zdravotným postihnutím.

1. **Predpokladaný časový rámec**

|  |  |
| --- | --- |
| Dátum vyhlásenia výzvy vo formáte mesiac/rok | 01/2024 |
| Plánovaný štvrťrok podpísania zmluvy o NFP s prijímateľom (ak je to relevantné) | 03/2024 |
| Plánovaný štvrťrok spustenia realizácie NP | 1Q 2024 |
| Predpokladaná doba realizácie NP v mesiacoch | 36 |

*Termíny v tabuľke nie sú záväzné.*

1. **Finančný rámec**

*V prípade zvýšenia celkových oprávnených výdavkov NP o viac ako 15 % (a nejde o prípad, kedy je určenie alokácie výsledkom realizovanej štúdie uskutočniteľnosti), RO predloží pred vyhlásením výzvy na schválenie príslušnej komisii pri Monitorovacom výbore pre Program Slovensko 2021 – 2027 upravený zámer NP.*

|  |  |  |
| --- | --- | --- |
| Fond | Európsky fond regionálneho rozvoja | |
| Celkové oprávnené výdavky NP (v EUR) podľa kategórie regiónu[[12]](#footnote-12) | menej rozvinutý región | 318 255,23 EUR |
| viac rozvinutý región | 94 313,12 EUR |
| Zdroj EÚ (v EUR) podľa kategórie regiónu[[13]](#footnote-13) | menej rozvinutý región | 270 516,94 EUR |
| viac rozvinutý región | 37 725,24 EUR |

Pri prepočte celkových oprávnených výdavkov bol použitý koeficient pre rozdelenie financií podľa kategórie regiónu, určený na základe pomeru priemerného evidenčného počtu zamestnancov v Bratislavskom kraji (NUTS 2) k evidenčnému počtu zamestnancov v Slovenskej republike podľa ekonomickej činnosti zistených pracoviskovou metódou (Verejná správa a obrana; povinné sociálne zabezpečenie) za rok 2021, t. j. 22,86% pre VRR a 77,14% pre MRR.

1. **Rozpočet**

*V tejto časti uveďte, ako bol pripravovaný indikatívny rozpočet a ako spĺňa kritérium „hodnota za peniaze“, t. j. akým spôsobom bola odhadnutá cena za každú položku, napr. prieskum trhu, analýza minulých výdavkov spojených s podobnými aktivitami, nezávislý znalecký posudok. V prípade, ak príprave projektu predchádza vypracovanie štúdie uskutočniteľnosti, ktorej výsledkom je, okrem iného aj určenie výšky alokácie, je potrebné uviesť túto štúdiu ako zdroj určenia výšky finančných prostriedkov. Skupiny výdavkov doplňte v súlade s Príručkou oprávnenosti výdavkov v platnom znení. V prípade infraštruktúrnych projektov, ako aj projektov súvisiacich s obnovou mobilných prostriedkov, sa do ukončenia verejného obstarávania uvádzajú položky rozpočtu len do úrovne aktivít.*

**Indikatívna výška finančných prostriedkov určených na realizáciu národného projektu a ich výstižné zdôvodnenie**

|  |  |  |
| --- | --- | --- |
| **Predpokladané finančné prostriedky na aktivity NP** | **Celkové oprávnené výdavky**  **(v EUR)** | **Plánované vecné vymedzenie** |
| **Hlavné aktivity** | | |
| **Aktivita 1** |  |  |
| Odborník  521 – Mzdové výdavky | 294 691,68 | Indikatívna priemerná mesačná CCP vo výške 4 092,94 EUR predstavuje mzdové náklady prepočítané na 1 FTE (100 % úväzok) / 1 mesiac na danej pozícii počas celej doby implementácie príslušnej aktivity projektu, so zohľadnením indexácie. Stanovená bola na základe údajov z predchádzajúcich projektov podobného zamerania, prípadne z pracovných pozícií podobného zamerania.  Indikatívny počet 72 osobomesiacov predstavuje predpokladaný objem vykonávania činnosti na danej pozícii počas celej doby implementácie príslušnej aktivity projektu, so zohľadnením prípadného postupného obsadenia pracovných pozícií.  Výpočet: 4 092,94 x 72 osobomesiacov = 294 691,68 EUR |
| **Hlavné aktivity spolu** | 294 691,68 |  |
| **Podporné aktivity** | | |
| 956 – Paušálna sadzba | 117 876,67 | Paušálna sadzba bola stanovená vo výške 40% z oprávnených mzdových výdavkov. Plánované využitie je na financovanie mzdových nákladov riadiaceho projektového tímu, cestovné náklady odborného tímu, materiálno-technické zabezpečenie, náklady na reklamu a publicitu, náklady na pracovné stretnutia a workshopy, vzdelávacie aktivity, publikovanie metodických dokumentov a pod. |
| **Podporné aktivity SPOLU** | 117 876,67 |  |
| **CELKOM** | 412 568,35 |  |

1. **Bude v národnom projekte využité zjednodušené vykazovanie výdavkov?**

*Ak áno, uveďte aký typ.*

V NP predpokladáme využitie zjednodušeného vykazovania výdavkov prostredníctvom paušálnych výdavkov 40 % z vykázaných oprávnených mzdových výdavkov v celkovej výške 117 876,67 EUR. Z paušálnych výdavkov budú financované náklady spojené s podpornými a propagačnými aktivitami viď vyššie.

1. Obchodné meno/názov (aj názov sekcie ak je to relevantné), sídlo [↑](#footnote-ref-1)
2. Uveďte, na základe akých kritérií bol partner vybraný, alebo ak boli kritériá zverejnené, uveďte odkaz na internetovú stránku, kde sú dostupné. Ako kritérium pre výber partnera môže byť tiež uvedená predchádzajúca spolupráca žiadateľa s partnerom, ktorá bude náležite opísaná a odôvodnená, avšak nejde o spoluprácu, ktorá by v prípade verejných prostriedkov spadala pod pôsobnosť zákona o verejnom obstarávaní. [↑](#footnote-ref-2)
3. Zo zoznamu sa vyberie: "áno" v prípade, ak sa celý NP plánuje realizovať výhradne v lokalitách Atlasu rómskych komunít a súčasne bude financovaný z alokácie so špecifickým určením pre marginalizované rómske komunity; "čiastočne" v prípade, ak sa projekt plánuje realizovať/aj realizovať (časť projektu) v lokalite Atlasu rómskych komunít a súčasne bude financovaný z alokácie bez špecifického určenia pre marginalizované rómske komunity; "nie" v prípade, ak projekt sa neplánuje realizovať v lokalite Atlasu rómskych komunít. [↑](#footnote-ref-3)
4. V prípade zámeru NP, ktorý sa plánuje financovať z viacerých cieľov politiky súdržnosti / priorít / špecifických cieľov / opatrení sa vyberú zo zoznamu viaceré položky. [↑](#footnote-ref-4)
5. V prípade Fondu sa spravodlivú transformáciu sa vyberie "-" [↑](#footnote-ref-5)
6. V súlade s informačným monitorovacím systémom [↑](#footnote-ref-6)
7. Nariadenie (EÚ) 2021/1060 [↑](#footnote-ref-7)
8. V prípade, ak je to relevantné, uveďte aj ukončené národné projekty z programového obdobia 2014 – 2020. [↑](#footnote-ref-8)
9. V odôvodnených prípadoch sa uvedená tabuľka nevypĺňa, pričom je nevyhnutné do tejto časti uviesť podrobné a jasné zdôvodnenie, prečo nie je možné uviesť požadované údaje. [↑](#footnote-ref-9)
10. V zmysle zmluvy o poskytnutí nenávratného finančného príspevku sa pre typ merateľného ukazovateľa projektu – výstup štandardne cieľová hodnota nastavuje ku koncu realizácie národného projektu. Pre typ merateľného ukazovateľa projektu – výsledok sa štandardne cieľová hodnota nastavuje na obdobie udržateľnosti národného projektu. [↑](#footnote-ref-10)
11. Ak nie je možné uviesť početnosť cieľovej skupiny, uveďte do tejto časti zdôvodnenie. [↑](#footnote-ref-11)
12. V prípade Kohézneho fondu vyberte „neaplikuje sa“. [↑](#footnote-ref-12)
13. V prípade Kohézneho fondu vyberte „neaplikuje sa“. [↑](#footnote-ref-13)